En politiaktion med helikopter, hunde og adskillige politifolk på Samsø er blevet afblæst, da anmeldelsen om et væbnet røveri har vist sig at være løgn.

Det fortæller politikommissær Mogens Brøndum fra Østjyllands Politi til Ekstra Bladet.

- Vi har været massivt til stede på Samsø hele dagen, men nu trækker vi os ud. Vi har sigtet en 36-årig kvinde for falsk anmeldelse, og hun har aflagt fuld tilståelse, siger politikommissæren.

Mogens Brøndum ønsker ikke at kommentere, hvorfor kvinden løj om, at hun havde været udsat for røveri på Hotel Flinchs i Tranebjerg.

Kvinden sagde, at røveren havde arabisk udseende og havde snittet hende i ansigtet med en kniv. Hun fortalte desuden, at han var bevæbnet med en riffel.

Anmeldelsen fik politiet til at advare øens beboere om den farlige mand og adskillige betjente blev fløjet til Samsø.

Politiet ønsker ikke at oplyse hvor mange betjente, der deltog i aktionen.

- Men vi har været massivt til stede med både helikopter, hunde og efterforskere, lyder det fra politikommissær Mogens Brøndum.